
	תיקון סעיף 2א
	1. 
	בחוק ארוחה יומית לתלמיד, התשס"ה–2005[footnoteRef:2] (להלן – החוק העיקרי), בסעיף 2א –  [2:  ס"ח התשס"ה, עמ' 70. ] 


	
	
	(1)	במקום האמור בסעיף קטן (א) יבוא:

	
	
	
	"(א)	בגן חובה ובבית ספר יסודי שמתקיים בהם שבוע לימודים של 37 שעות לימוד לפחות, תינתן ארוחה יומית לתלמידים בימים שבהם מתקיימות במוסד החינוך שבע שעות לימוד לפחות; מתן הארוחות יחל לא יאוחר מיום א' בחשוון בכל שנת לימודים.";

	
	
	(2)	סעיף קטן (ג) – בטל.

	ביטול סעיף 4
	2.
	סעיף 4 לחוק העיקרי – בטל. 

	תיקון סעיף 5
	3.
	בסעיף 5 לחוק העיקרי, אחרי סעיף קטן (ד) יבוא:

	
	
	"(ה)	על אף האמור בסעיף 13(א) לחוק יסודות התקציב, התשמ"ה–1985[footnoteRef:3], נותר בסיום שנת הכספים סכום בתכנית כאמור בסעיף קטן (א), יתווסף סכום זה לתכנית של שנת הכספים שלאחריה. [3:  ס"ח התשמ"ה, עמ' 60.] 


	
	
	(ו)	לא השתתפה רשות החינוך המקומית במימון מפעל ההזנה כאמור בסעיף קטן (ב), רשאית המדינה שלא להעביר לה הקצבות למפעל ההזנה; החליטה המדינה כאמור, יועברו כספי הקצבות מפעל ההזנה לחשבון כפי שיורה השר, ורשאי הוא למנות אדם מטעמו לנהל חשבון זה כדי לממש את השתתפות רשות החינוך המקומית במפעל ההזנה.

	
	
	(ז)	לא השתתפה רשות החינוך המקומית במימון מפעל ההזנה כאמור בסעיף קטן (ב), רשאי שר הפנים, בהתייעצות עם השר, להפחית מסכום המענק שקבע שר הפנים לרשות המקומית שהיא רשות החינוך המקומית, סכום הזהה לשיעור ההשתתפות במימון מפעל ההזנה שנקבע לרשות החינוך המקומית בהתאם לסעיף 6 וכן רשאי הוא, בהסכמת שר האוצר, להפחית סכום זה מכל סכום המועבר לרשות המקומית מהממשלה.

	
	
	(ח)	האמור בסעיף קטן (ז) יחול, בשינויים המחויבים, אף במקום בו לא היתה רשות החינוך המקומית רשות מקומית."


דברי הסבר
מטרת הצעת החוק היא להרחיב את מפעל ההזנה הקבוע כיום בחוק ארוחה יומית לתלמיד, התשס"ה–2005 (להלן – חוק ארוחה יומית), ולהבטיח כי רשויות חינוך מקומיות שבתחום שיפוטן מוסד חינוך שתלמידיו זכאים לארוחה, תפעלנה בהתאם לאמור בחוק. 
מוצע לבטל את ההבחנה, לצורך הזכאות לארוחה יומית, בין מוסדות חינוך שהוחל בהם יום חינוך ארוך לפי חוק יום חינוך ארוך ולימודי העשרה, התשנ"ז–1997 (להלן –  יום חינוך ארוך), ובין מוסדות שבהם לא הוחל יום חינוך ארוך. מוצע כי מפעל ההזנה יקיף כל מוסד חינוכי – רשמי, מוכר שאינו רשמי, ומוסד פטור שבו מתקיימות 37 שעות לימוד שבועיות לפחות, שכן זו כמות השעות המינימאלית הנדרשת לצורך זכאות לארוחה יומית אף כיום ולכן אין טעם מהותי להבחנה בין מוסד חינוך שהוחל בו יום חינוך ארוך, לבין כזה שלא הוחל בו – ובלבד שמתקיימות בו שעות הלימוד כאמור. 
כמו כן, בהצעת החוק מוצע לקבוע מנגנונים להעברת כספים להבטחת עמידת רשויות החינוך המקומיות בהוראות החוק, וניצול משאבי התקציב אשר מיועדים לביצועו.  
מוצע כי כל סכום שהוקצב למפעל ההזנה בשנת כספים מסוימת ולא נוצל למטרה זו, יועבר לתקציב המוקצה למפעל ההזנה בשנת הכספים העוקבת. יש בהסדר זה כדי להבטיח כי כספים שהוקצבו לקיום מפעל ההזנה אכן ישמשו למטרה זו.
לפי הדין כיום, על רשות חינוך מקומית להשתתף במימון מפעל ההזנה בתחומה לפי שיעור שייקבע בהתאם להוראות סעיף 6 לחוק. 
בעקבות מקרים שבהם רשות מקומית לא עמדה בחובת השתתפותה כאמור, מוצע לקבוע סנקציות, ולפיהן רשות מקומית שלא תעמוד בחובת ההשתתפות, תהיה המדינה רשאית שלא להעביר לה הקצבות וכן יופחת סכום ההשתתפות מהמענק או מכל סכום אחר שמקבלת הרשות המקומית מהמדינה.
ההצעה מתייחסת גם למצבים שבהם רשות החינוך המקומית אינה רשות מקומית וכך תכסה הסנקציה את כלל הגופים אשר עשויים להיות "רשות חינוך מקומית", כהגדרתה בסעיף 1 לחוק לימוד חובה.  
הצעת חוק זהה הונחה על שולחן הכנסת העשרים על ידי חבר הכנסת מאיר כהן וחבר הכנסת ישראל אייכלר (פ/4155/20).

